ตลาดอนุพันธ์นิวไฮสินค้าหลายตัวฮอต
ตลาดอนุพันธ์สร้างสถิติสูงสุดใหม่ไตรมาส 3 หลายผลิตภัณฑ์ซื้อขายติดลมบน มูลค่าซื้อขายพุ่ง 75% จากไตรมาส 2
24 ต.ค. 2554

ตลาดอนุพันธ์สร้างสถิติสูงสุดใหม่ไตรมาส 3 หลายผลิตภัณฑ์ซื้อขายติดลมบน มูลค่าซื้อขายพุ่ง 75% จากไตรมาส 2
ตลาดหลักทรัพย์แห่งประเทศไทย เปิดเผยว่า ในไตรมาส 3 ปี 2554 ธุรกรรมการซื้อขายผลิต ภัณฑ์ในตลาดอนุพันธ์ทำสถิติสูงสุดในหลายรายการและมีปริมาณสัญญาซื้อขายเฉลี่ยรายวัน 61,616 สัญญา เพิ่มขึ้นถึง 75.55% จากไตรมาส 2 เนื่องจากการซื้อขาย Gold Futures และ SET50 Index Futures เพิ่มขึ้นมาก 
ขณะที่ในเดือน ก.ย. ตลาดอนุพันธ์มีปริมาณการซื้อขายเฉลี่ยรายวันรวม 63,791 สัญญา สูงสุดนับตั้งแต่ตลาดอนุพันธ์เริ่มซื้อขาย
ในไตรมาส 3 ปริมาณการซื้อขายทำสถิติสูงสุดในหลายผลิต ภัณฑ์ ได้แก่ 50 Baht gold futures 10 Baht gold futures และ SET50 index futures 
ในเดือน ก.ย. SET50 Index Futures ทำสถิติปริมาณซื้อขายเฉลี่ยรายวันสูงสุดที่ 27,030 สัญญา เพิ่มขึ้น 25.51% จากเดือน ส.ค. 2554 
การซื้อขาย Gold futures และ Silver Futures ในช่วงกลางคืนระหว่างวันที่ 20 มิ.ย.-30 ก.ย. 2554 พบว่า สัดส่วนการซื้อขายในช่วงนี้เฉลี่ยคิดเป็น 39.76% ของตลาดรวม ส่วนเดือน ก.ย. Silver Futures มีสัดส่วนลดลงเป็น 30.09% จาก 37.42% จากเดือน ส.ค. ขณะที่ Gold Futures มีสัดส่วนสูงขึ้นตามภาวะราคาทองคำที่ผันผวน